KIRJALLINEN KYSYMYS E-0307/02 esittäjä(t): Marie Isler Béguin (Verts/ALE) komissiolle. Malta ja ympäristödirektiivit.



Virallinen lehti nro 277 E , 14/11/2002 s. 0034 - 0035



KIRJALLINEN KYSYMYS E-0307/02 esittäjä(t): Marie Isler Béguin (Verts/ALE) komissiolle (11. helmikuuta 2002) Aihe: Malta ja ympäristödirektiivit Maltan tasavalta ilmoitti virallisesti kesäkuussa 1990 haluavansa liittyä Euroopan unioniin ja uusi hakemuksensa helmikuussa 1999. Maltan on näin ollen muiden ehdokasvaltioiden tapaan sisällytettävä kansalliseen lainsäädäntöönsä koko yhteisön säännöstö. Säädösten yhdenmukaistaminen jäsenvaltioiden ja ehdokasvaltioiden välillä mahdollistaa näiden maiden kansalaisten oikeuksien ja velvollisuuksien suojelun ja takaa kulttuuriperinnön säilymisen. Maltan tasavalta Pohjois-Afrikan ja Euroopan välillä sijaitsevana saarena osuu juuri lintujen muuttoreittien kohdalle. Muuttolinnut ylittävät näin ollen Maltan yli lentäessään laajentuneen EU:n ulkorajan ja siten yhteisön säädöksillä suojellun alueen. Onko komissio Maltan hallituksen kanssa käymissään liittymisneuvotteluissa ymmärtänyt Maltan strategisen merkityksen lintujen muutolle ja sen korvaamattoman arvon, joka sillä on lintujen ornitologiselle biodiversiteetille ja josta se on vastuussa kaikille muille jäsenvaltioille? Voiko komissio taata, ettei mikään poikkeus- tai erityislauseke, jolla vedottaisiin johonkin paikalliseen metsästysperinteeseen, estä yhteisön ympäristödirektiivien, erityisesti lintudirektiivin ja elinympäristödirektiivin sisällyttämistä Maltan tasavallan kansalliseen lainsäädäntöön, kun Maltasta on tullut EU:n jäsen? Onko komissio täysin samaa mieltä siitä, että on ehdottoman välttämätöntä suojella ornitologista perintöä tällä laajentuneen EU:n uudella ulkorajalla? Günter Verheugenin komission puolesta antama vastaus (13. maaliskuuta 2002) Komissio on määritellyt yleiset periaatteet kaikille jäsenyysneuvotteluille. Näissä periaatteissa määrätään erityisesti, että yhteisön säännöstöstä ei voida poiketa ja että siirtymäkauden toimenpiteiden pitää olla kestoltaan ja laajuudeltaan rajattuja. Jokainen siirtymäkautta koskeva pyyntö on perusteltava riittävästi ja pyynnössä on oltava mukana yhteisön säännöstön täytäntöönpanoa siirtymäkauden aikana koskeva suunnitelma. Nämä yleisperiaatteet pätevät myös ympäristöä koskevaan neuvottelulukuun ja erityisesti luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettuun neuvoston direktiiviin 92/43/ETY(1) (luontotyyppidirektiivi) ja luonnonvaraisten lintujen suojelusta 2 päivänä huhtikuuta 1979 annettuun neuvoston direktiiviin 79/409/ETY(2). Näin komissio tukee kaikin puolin luontotyyppien ja lintujen suojelutavoitetta laajentuneessa Euroopan unionissa kyseistä alaa koskevan yhteisön lainsäädännön mukaisesti. Komissio on tietoinen, että Maltan suotuisa maantieteellinen asema tekee maasta erityisen merkittävän Euroopan ja Pohjois-Afrikan välillä muuttavien lintujen kauttakulkupaikan. Jäsenyysneuvottelujen yhteydessä komissio on pyytänyt Maltalta lisätietoja luontotyyppidirektiivin täytäntöönpanosta ja jatkaa sen valvomista, että direktiiviä tosiasiallisesti sovelletaan. Komissio on lisäksi pyytänyt Maltaa ilmoittamaan yksityiskohtaisesti aikataulun, jota noudattaen se saattaa luonnonvaraisten lintujen suojelusta annetun direktiivin osaksi kansallista lainsäädäntöään ja panee sen täytäntöön. Tällä EU haluaa ilmaista, että se pitää direktiivin täytäntöönpanoa tärkeänä. Komissio seuraa huolellisesti tämän alan kehitystä. (1) EYVL L 206, 22.7.1992. (2) EYVL L 103, 25.4.1979.